REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/194-21

20. maj 2021. godine

B e o g r a d

Z A P I S N I K

OSME SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 17. MAJA 2021. GODINE

 Sednica je počela u 15,00 časova.

 Sednici je predsedavao Muamer Zukorlić, predsednik Odbora.

Sednici su prisustvovali članovi Odbora: prof. dr Marko Atlagić, Milica Dačić, Nevena Đurić, doc. dr Mihailo Jokić, Bratislav Jugović, Nandor Kiš (Nándor Kiss), Vladica Maričić, Milijana Sakić, Goran Spasojević, prof. dr Ljubiša Stojmirović i Samira Ćosović.

Sednici su prisustvovali zamenici članova Odbora: Biljana Jakovljević i prof. dr Žarko Obradović (prof. dr Predrag Marković).

Sednici nisu prisustvovali članovi Odbora: Miloš Banđur, Nataša Jovanović, Sofija Maksimović i Života Starčević, niti njihovi zamenici.

Sednici su prisustvovali i predstavnici Ministarstva prosvete, nauke i tehnološkog razvoja: Marijana Dukić Mijatović, državni sekretar i Mirjana Vlahović i Slobodanka Popić, pravnici u Sektoru za srednje obrazovanje i vaspitanje.

 Na predlog predsednika Odbora je, jednoglasno (12 glasova - ZA), usvojio sledeći dnevni red:

D n e v n i r e d

1. Razmatranje Predloga zakona o izmenama i dopunama Zakona o srednjem obrazovanju i vaspitanju, u načelu, koji je podnela Vlada (broj: 011-771/21 od 29. aprila 2021. godine).

 Pre prelaska na rad po utvrđenom dnevnom redu, Odbor je jednoglasno (11 glasova – ZA), usvojio zapisnike sa: pete sednice Odbora za obrazovanje, nauku, tehnološki razvoj i informatičko društvo; zapisnik sa šeste sednice Odbora za obrazovanje, nauku, tehnološki razvoj i informatičko društvo (11 glasova – ZA), i zapisnik sa sedme sednice Odbora za obrazovanje, nauku, tehnološki razvoj i informatičko društvo (11 glasova – ZA).

Prva tačka dnevnog reda: **Razmatranje Predloga zakona o izmenama i dopunama Zakona o srednjem obrazovanju i vaspitanju**

Uvodne napomene povodom ove tačke dnevnog reda iznela je Marijana Dukić Mijatović, državni sekretar u ministarstvu i ujedno je i obavestila članove/zamenike članova Obora da je nakon analize spremnosti državnog projekta „Mala matura 2021/2022“, konstatovano da je I deo pilot projekta završen prethodne godine. Drugi deo projekta je trebalo da bude završen ove godine, da bi se od naredne školske godine krenulo sa implementacijom. Projekat se radi u saradnji sa predstavnicima Evropske komisije koja je i uradila analizu I dela projekta (pilot projekat od prošle školske godine) i pripremila predloge za ovu godinu. Uočeno je, da se zbog specifičnih uslova nastave u toku ove godine, usled pandemije i *on line* programa nastave koja se sprovodila, kao i zbog operacionalizacije softvera koji će omogućiti održavanje mature, ali i zbog potrebnog usklađivanja sa fakultetima, prolongira sprovođenje ovog državnog projekta za 2023/2024. godinu, za kada je procenjeno da je to adekvatna godina za inplementaciju projekta državne mature. Ovo iz razloga što se u vidu imalo i da trogodišnje stručne srednje škole po zakonu treba da realizuju završni ispit školske 2022/2023. godine, a opšta umetnička matura bi trebalo da se realizuje 2023/2024. godine. Osnovni akcenat za predlog izmene zakona je stavljen upravo na ovo usklađivanje, koje je pak vezano za izmene i dopune zakona o osnovnom i visokom obrazovanju, za koje se očekuje da uđu u skupštinsku proceduru. Ovo zakoni se takođe usklađuju sa ovim projektom, zbog svog sertifakacionog i kvalifikacionog karaktera.

 Ostali segmenti Predloga zakona koji se menjaju se tiču dela „Moja srednja škola“ i ISPA broja (Informacioni personalni prosvetni broj), gde je potrebno uskladiti podatke koji se popunjavaju sa odredbama Zakona o zaštiti podataka o ličnosti. Poseban segment koji se menja se tiče i pitanja drugog stranog jezika u osam gimnazija u Srbiji (Subotica, Kragujevac, Valjevo, Jagodina, Šabac, Kruševac, Kraljevo i Niš), gde u školama imaju po jedno odeljenje sa učenicima sa posebnim filološkim spobnostima, a u kojima ne može da se realizuje program pohađanja nastave drugog stranog jezika, zbog malog broja učenika, te oni ne pohađaju nastavu za drugi strani jezik, već samo polažu razredni ispit iz ovog predmeta. Tu se ministarstvo opredelilo za pohađanje kolektivne nastave spajanjem razreda, smatrajući da će ovo biti najbolje rešenje, a ujedno ceneći sve aspekte ovog problema i potrebu da se zadovolje i učenici i njihove potrebe.

 Povodom ove tačke dnevnog reda, u diskusiji su učestvovali prof. dr Mihajlo Jokić, prof. dr Muamer Zukorlić, Bratislav Jugović, Vladica Maričić, Milijana Sakić, prof. dr Marko Atlagić, prof. dr Žarko Obradović i Marijana Dukić Mijatović, državni sekretar u ministarstvu.

 Prof. dr Mihajlo Jokić je izrazio negodovanje povodom izmena Zakona, jer smatra da su ove izmene mogle da se urede i uredbom. Ovo se naročito odnosi na poslednji segment koji se menja u zakonu, a tiče se uvođenja spajanja razreda za posebno nadarene učenike u pomenutim gimnazijama. Istakao je da se ova problematika rešava Godišnjim planom rada za nastavnike i da pre polaganja razrednog ispita, postoji mogućnost više konsultacija sa predmetnim nastavnicima, što je po njeovom mišljenju pogodniji način komunakacije za pomenute učenike, jer im se na taj način pruža mogućnost da napreduju na osnovu sopstvnih kvaliteta i sposobnosti. Prof. dr Mihajlo Jokić smatra da im je na ovaj način, predloženim izmenama zakona, to onemogućeno i da im otežava pripremu za bavljenje naučnim radom, jer se grupe koje su predložene formiraju po vertikali, što po njegovom mišljenju nije dobar i kvalitetan način rada sa ovakvim učenicima, jer sastav ovih grupa nije homogen.

 Bratislav Jugović se saglasio sa prof. dr Mihajlom Jokićem i podržao njegov predlog da se ove izmene urede uredbom.

 Predsednik Odbora, prof. dr Muamer Zukorlić je obavestio članove/zamenike članova Odbora da Odbor može, ili da ne prihvati ovaj Predlog zakona, ili da putem podnošenja amandmana izmeni zakonsko rešenje na koje se primedbe odnose.

 Prof. dr Žarko Obradović je podsetio i da postoji mogućnost podnošenja amandmana Odbora, te i da je to način za izmenu predloženih zakonskih rešenja, ali da bi trebalo dati priliku i predlagaču zakona da iznese svoj stav povodom predloženih rešenja. On podržava Predlog zakona, jer pored pomenutih promena, ovaj Predlog zakona rešava i druge nasleđene probleme u srednjem obrazovanju koji nisu pomenuti na ovoj sednici Odbora.

 Vladica Maričić je podržao ovaj Predlog za izmenu zakona i naglasio da je veoma bitno da se određene stvari kao što su pojmovi koji se tiču zaštite i obrade podataka o ličnosti, terminološki tačno pojasne i preciziraju, jer u protivnom se ostavlja mogućnost za slobodu tumačenja tih zakonskih odredbi, što nije dobro.

 Milijana Sakić je podsetila predstavnike ministarstva na problem koji postoji u manjim sredinama, a tiče se formiranja odeljenja (sada je to 30 učenika). Naglasila je da pored problema brojnosti učenika u odeljenjima u manjim sredinama, možda treba razmisliti i na temu odvijanja nastave u manjim grupama, jer je po njenom mišljenju takav način nastave mnogo kvalitniji.

 Prof. dr Marko Atlagić je podržao izmene ovog zakona, a državni sekretar Marijana Dukić Mijatović je pojasnila činjenice koje su doprinele da se ministarstvo opredeli za ovakav način rešavanja problema.

 Predsednik Odbora, prof. dr Muamer Zukorlić je istakao da je diskusija koja je vođena na sednici Odbora veoma kvalitna, jer su se mogli čuti argumenti i za i protiv prihvatanja izmene zakona, ali da je njegov predlog da se ovaj Predlog zakona prihvati, a da se ostavi mogućnost, da se nakon rasprave u plenumu, određene odredbe ovog zakonskog predloga eventualno izmene odborskim amandmanom/ima.

 Nakon završene diskusije, Odbor je, jednoglasno (11 glasova – ZA) odlučio da predloži Narodnoj skupštini da prihvati Predlog zakona o izmenama Zakona o srednjem obrazovanju i vaspitanju, u načelu.

 Sednica je završena u 15,55 časova.

 Sednica je tonski snimana

 SEKRETAR PREDSEDNIK

 Muamer Zukorlić